
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea art.20 din Legea nr.345/2002 privind taxa pe valoarea adăugată, cu care comisia noastră a fost sesizată în fond cu adresa Biroului Permanent nr.373 din 22 septembrie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative pentru completarea art.20 din Legea nr.345/2002 privind taxa pe valoarea adăugată
Cu adresa nr.373 din 22 septembrie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea art.20 din Legea nr.345/2002 privind taxa pe valoarea adăugată.
La întocmirea raportului s-a avut în vedere avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

Prezenta propunere legislativă are ca obiect de reglementare completarea art.20 din Legea nr.345/2002 privind taxa pe valoarea adăugată, în scopul stabilirii nivelului cotei taxei pe valoarea adăugată pentru medicamentele de uz uman, la 4%.
In urma examinării propunerii legislative pentru completarea art.20 din Legea nr.345/2002 privind taxa pe valoarea adăugată, în şedinţa din 2 octombrie 2003, comisia a hotărât, cu unanimitate de voturi, respingerea, din următoarele considerente:
- în vederea realizării obiectivului de integrare a României în Uniunea Europeană, scopul strategic pentru perioada 2003-2004 este armonizarea legislaţiei privind taxa pe valoarea adăugată cu Directiva a VI-a a Consiliului Comunităţii Economice Europene, potrivit calendarului anexat la Documentul de poziţie al României privind acceptarea acqui-ului comunitar pentru Capitolul X – Impozitarea;
- potrivit Directivei nr.77/338/EEC, în forma sa consolidată, se stabileşte, în art.12 pct.3 lit.a), faptul că rata standard pentru taxa pe valoarea adăugată nu poate fi mai mică de 15%, dar şi faptul că statele membre pot aplica, pentru anumite bunuri şi servicii  specificate în Anexa H a directivei, una sau două cote reduse de TVA care nu pot fi mai mici de 5%. În cuprinsul Anexei H sunt incluse, la pct.3, produsele farmaceutice de uz uman şi veterinar.
În concluzie, pentru a fi în conformitate cu cerinţele Uniunii Europene, cota taxei pe valoarea adăugată pentru medicamentele de uz uman nu poate fi mai mică de 5%. Reintroducerea cotei reduse a taxei pe valoarea adăugată trebuie însoţită de măsuri care să asigure acoperirea influenţelor asupra veniturilor bugetare şi se va realiza cu data începerii unui nou an bugetar. Din acest motiv, începând cu data de 1 ianuarie 2004, prin proiectul noului Cod fiscal se prevede aplicarea cotei reduse a taxei pe valoarea adăugată de 9% pentru o serie de bunuri şi servicii, care includ şi medicamentele, acest nivel neafectând echilibrul bugetar pe anul 2004.


Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Experţi parlamentari:

          Măţan Ofelia
          Popescu Luminiţa

